Għalfejn għandna bżonn nirregolaw l-użu tat-teknoloġija tal-Intelliġenza Artifiċjali? Il-benefiċċji potenzjali tal-AI għas-soċjetajiet tagħna huma diversi, fosthom titjib fil-kura medika u fl-edukazzjoni. Affaċċjata bi żvilupp teknoloġiku rapidu fl-AI, l-UE jeħtieġ tiġbed ħabel wieħed biex taħtaf dawn l-opportunitajiet. Filwaqt li ħafna mis-sistemi tal-AI għandhom riskju żgħir jew m'għandhom l-ebda riskju, jeħtieġ nindirizzaw ir-riskji li joħolqu wħud minnhom ħalli nevitaw konsegwenzi mhux mixtieqa. Pereżempju, l-opaċità ta' ħafna algoritmi tista' toħloq inċertezza u tfixkel l-infurzar effettiv tal-leġiżlazzjoni eżistenti dwar is-sikurezza u d-drittijiet fundamentali. Dawn l-isfidi nistgħu negħlbuhom b'azzjoni leġiżlattiva li tiżgura suq intern li jiffunzjona tajjeb għas-sistemi tal-AI, li jisfrutta l-benefiċċji u li jindirizza r-riskji kif xieraq. Dawn jinkludu applikazzjonijiet bħalma huma s-sistemi tal-identifikazzjoni bijometrika remota jew ċerti deċiżjonijiet dwar l-AI li jolqtu interessi personali importanti, bħal fl-oqsma tar-reklutaġġ, l-edukazzjoni, il-kura tas-saħħa jew l-infurzar tal-liġi. Il-proposta tal-Kummissjoni għal qafas regolatorju dwar l-AI għandha l-għan li tiżgura l-protezzjoni tad-drittijiet fundamentali u tas-sikurezza tal-utenti, kif ukoll fiduċja fl-iżvilupp u fl-użu tal-AI. Liema riskji se jindirizzaw ir-regoli l-ġodda dwar l-AI? L-użu tas-sistemi tal-AI għandu potenzjal qawwi li jġib benefiċċji soċjali u tkabbir ekonomiku, u jsaħħaħ l-innovazzjoni tal-UE u l-kompetittività tagħha madwar id-dinja. Madankollu, f'ċerti każijiet, il-karatteristiċi speċifiċi ta' ċerti sistemi tal-AI jistgħu joħolqu riskji ġodda relatati mas-sikurezza u d-drittijiet fundamentali tal-utenti. Dan iwassal għal inċertezza legali għall-kumpaniji u potenzjalment adozzjoni aktar bil-mod tat-teknoloġiji tal-AI min-negozji u miċ-ċittadini, minħabba n-nuqqas ta' fiduċja. Ir-risponsi regolatorji differenti mill-awtoritajiet nazzjonali għandhom ir-riskju li jifframmentaw is-suq intern. Għal min tapplika l-proposta? Il-qafas legali se japplika għall-atturi pubbliċi u privati fl-UE u barra mill-UE, diment li s-sistema tal-AI titqiegħed fis-suq tal-Unjoni jew li l-użu tagħha jkun jaffettwa lil nies li jinsabu fl-UE. Dan jista' jikkonċerna lill-fornituri (eż. l-iżviluppaturi ta' għodod għall-iskrinjar tas-CVs tal-kandidati), u lill-utenti tas-sistemi tal-AI b'riskju kbir (eż. il-banek li jixtru dawk l-għodod għall-iskrinjar tas-CVs tal-kandidati). Dan ma japplikax għal użi privati u mhux professjonali. X'inhuma l-kategoriji tar-riskju? Il-Kummissjoni tipproponi approċċ ibbażat fuq ir-riskju, b'erba' livelli tar-riskju: Riskju mhux aċċettabbli: Se jkun hemm projbizzjoni fuq sett limitat ta' użi tal-AI li huma partikolarment ta' ħsara u li jiksru d-drittijiet fundamentali (eż. l-għoti ta' punteġġi soċjali mill-gvernijiet, l-isfruttament tal-vulnerabbiltajiet tat-tfal, l-użu ta' tekniki subliminali, u – għajr f'ċerti eċċezzjonijiet – l-użu ta' ċerti sistemi tal-identifikazzjoni bijometrika remota f'ħin reali fi spazji aċċessibbli għall-pubbliku għal skopijiet ta' infurzar tal-liġi). Riskju kbir: Hemm għadd limitat ta' sistemi tal-AI definiti fil-proposta, li jaffettwaw ħażin is-sikurezza tan-nies jew id-drittijiet fundamentali tagħhom (kif imħarsa mill-Karta tad-Drittijiet Fundamentali tal-UE) u li huma meqjusa ta' riskju kbir. Ma din il-proposta hemm mehmuża lista ta' sistemi tal-AI b'riskju kbir li tista tiġi rieżaminata biex timxi mal-evoluzzjoni tal-każijiet ta' użu tal-AI u tibqa' valida għall-futur. Dawn is-sistemi jinkludu l-komponenti tas-sikurezza ta' prodotti koperti minn leġiżlazzjoni settorjali tal-Unjoni. Dawn dejjem se jkunu ta' riskju kbir meta jkunu soġġetti għal valutazzjoni tal-konformità minn parti terza skont dik il-leġiżlazzjoni settorjali. Biex jiġu żgurati l-fiduċja u livell konsistenti u għoli ta' protezzjoni tas-sikurezza u tad-drittijiet fundamentali, qed jiġu proposti rekwiżiti obbligatorji għas-sistemi kollha tal-AI b'riskju kbir. Dawk ir-rekwiżiti jkopru l-kwalità tas-settijiet tad-data użati, id-dokumentazzjoni teknika u ż-żamma tar-rekords, it-trasparenza u l-għoti ta' informazzjoni lill-utenti, is-sorveljanza umana, u r-robustezza, l-eżattezza u ċ-ċibersigurtà. F'każ ta' ksur, ir-rekwiżiti se jagħtu aċċess lill-awtoritajiet nazzjonali għall-informazzjoni meħtieġa biex jinvestigaw jekk l-użu tas-sistemi tal-AI kienx konformi mal-liġi. Il-qafas propost hu konsistenti mal-Karta tad-Drittijiet Fundamentali tal-Unjoni Ewropea u jaqbel mal-impenji kummerċjali internazzjonali tal-Unjoni. Riskju limitat: Ġew imposti obbligi speċifiċi ta' trasparenza għal ċerti sistemi tal-AI, bħal pereżempju meta jkun hemm riskju ċar ta' manipulazzjoni (eż. bl-użu ta' chatbots). L-utenti jeħtieġ ikunu konxji li qed jinteraġġixxu ma' magna. Riskju minimu: Il-bqija tas-sistemi kollha tal-AI jistgħu jiġu żviluppati u jintużaw skont il-leġiżlazzjoni eżistenti mingħajr obbligi legali addizzjonali. Il-biċċa l-kbira tas-sistemi tal-AI li qed jintużaw bħalissa fl-UE jaqgħu f'din il-kategorija. Volontarjament, il-fornituri ta' dawk is-sistemi jistgħu jagħżlu li japplikaw ir-rekwiżiti għal AI affidabbli u jimxu skont kodiċijiet ta' kondotta volontarji. Kif intgħażlet il-lista tas-sistemi awtonomi tal-AI b'riskju kbir (li mhumiex inkorporati f'xi prodott)? Se tiġi aġġornata? Flimkien ma' definizzjoni ċara ta' x'inhu “riskju kbir”, il-Kummissjoni qed tressaq metodoloġija soda biex tgħin fl-identifikazzjoni ta' sistemi tal-AI b'riskju kbir skont il-qafas legali. Dan biex tagħti ċ-ċertezza legali lin-negozji u lil operaturi oħra. Il-klassifikazzjoni tar-riskju hi bbażata fuq l-iskop maħsub tas-sistema tal-AI, bi qbil mal-leġiżlazzjoni eżistenti tal-UE dwar is-sikurezza tal-prodotti. Dan ifisser li l-klassifikazzjoni tar-riskju tiddependi fuq il-funzjoni mwettqa mis-sistema tal-AI u fuq l-iskop speċifiku u l-modalitajiet li għalihom tintuża dik is-sistema. Il-kriterji għal din il-klassifikazzjoni jinkludu l-firxa tal-użu tal-applikazzjoni tal-AI u l-iskop maħsub tagħha, l-għadd ta' persuni potenzjalment affettwati, id-dipendenza fuq l-eżitu u l-irriversibbiltà tad-danni, kif ukoll il-punt sa fejn il-leġiżlazzjoni eżistenti tal-Unjoni tipprevedi miżuri effettivi għal prevenzjoni jew tnaqqis sostanzjali ta' dawk ir-riskji. Lista ta' ċerti oqsma kritiċi tgħin biex il-klassifikazzjoni ssir aktar ċara billi tidentifika dawn l-applikazzjonijiet fl-oqsma tal-identifikazzjoni bijometrika u l-kategorizzazzjoni, l-infrastruttura kritika, l-edukazzjoni, ir-reklutaġġ u l-impjiegi, il-forniment ta' servizzi pubbliċi u privati importanti, kif ukoll l-infurzar tal-liġi, l-ażil u l-migrazzjoni, u l-ġustizzja. Mehmuża mal-proposta hemm lista ta' każijiet ta' użu li l-Kummissjoni bħalissa tqis li għandhom riskju kbir. Il-Kummissjoni se tiżgura li din il-lista tinżamm aġġornata u rilevanti, abbażi tal-kriterji msemmija hawn fuq u tal-evidenza u tal-fehmiet esperti b'konsultazzjoni wiesgħa mal-partijiet ikkonċernati. Il-proposta kif tindirizza l-identifikazzjoni bijometrika remota? Skont ir-regoli l-ġodda, is-sistemi kollha tal-AI maħsuba biex jintużaw għall-identifikazzjoni bijometrika remota tan-nies se jitqiesu li għandhom riskju kbir u jkunu soġġetti għal valutazzjonijiet tal-konformità ta' parti terza ex ante, inkluż għal rekwiżiti ta' dokumentazzjoni u ta' sorveljanza umana, mid-disinn. B'settijiet tad-data u bi ttestjar ta' kwalità għolja jista' jiġi żgurat li dawn is-sistemi jkunu eżatti u li ma jħallu l-ebda impatt diskriminatorju fuq il-popolazzjoni affettwata. L-użu ta' sistemi tal-identifikazzjoni bijometrika remota f'ħin reali fi spazji aċċessibbli għall-pubbliku għal skopijiet ta' infurzar tal-liġi joħloq riskji partikolari għad-drittijiet fundamentali, b'mod partikolari d-dinjità tal-bniedem, ir-rispett għall-ħajja privata u tal-familja, il-protezzjoni tad-data personali u n-nondiskriminazzjoni. Għalhekk, fil-prinċipju, dan hu pprojbit għajr għal xi eċċezzjonijiet ristretti li huma strettament definiti, limitati u regolati. Dawn jinkludu l-użu għal skopijiet ta' infurzar tal-liġi għal tiftix immirat għal vittmi potenzjali speċifiċi ta' reati kriminali, inkluż it-tfal nieqsa; ir-rispons għat-theddid imminenti ta' attakki terroristiċi; jew għas-sejbien u l-identifikazzjoni ta' awturi ta' reati serji. Fl-aħħar nett, is-sistemi kollha ta' rikonoxximent tal-emozzjoni u ta' kategorizzazzjoni bijometrika, dejjem se jkunu soġġetti għal rekwiżiti speċifiċi ta' trasparenza. Dawn se jitqiesu wkoll bħala applikazzjonijiet b'riskju kbir jekk ikunu jaqgħu taħt il-każijiet ta' użu identifikati bħala ta' riskju kbir, fosthom dawk fl-oqsma tal-impjiegi, l-edukazzjoni, l-infurzar tal-liġi, il-migrazzjoni u l-kontroll tal-fruntieri. Għalfejn hemm bżonn regoli partikolari għall-identifikazzjoni bijometrika remota? L-identifikazzjoni bijometrika jista' jkollha għamliet differenti. Din tista' tintuża għall-awtentikazzjoni tal-utenti, jiġifieri biex jinkiseb aċċess għal smartphone, jew għall-verifika/l-awtentikazzjoni ta' identità ta' persuni li jkunu qed jaqsmu l-fruntieri mad-dokumenti tal-ivvjaġġar tagħhom (tqabbil “one-to-one”). L-identifikazzjoni bijometrika tista' tintuża b'mod remot ukoll għall-identifikazzjoni ta' persuni f'folla, meta pereżempju jitqabbel immaġni ta' persuna ma' immaġnijiet f'bażi tad-data (tqabbil “one-to-many”). L-eżattezza tas-sistemi għar-rikonoxximent tal-wiċċ tista' tvarja ġmielu għax tiddependi minn firxa wiesgħa ta' fatturi, fosthom il-kwalità tal-kamera, id-dawl, id-distanza, il-bażi tad-data, l-algoritmu, u l-etniċità, l-età jew il-ġeneru tas-suġġett. L-istess japplika għar-rikonoxximent tal-mixja u tal-vuċi u għal sistemi bijometriċi oħra. Kulma jmur, is-sistemi avvanzati ħafna qed inaqqsu r-rati ta' aċċettazzjonijiet foloz tagħhom. Għalkemm rata ta' eżattezza ta' 99 % tista' tinstema' tajba b'mod ġenerali, din għandha riskju konsiderevoli jekk ir-riżultat iwassal għas-suspett ta' persuna innoċenti. Anki rata ta' errur ta' 0.1 % hi ħafna jekk tkun tikkonċerna lil għexieren ta' eluf ta' persuni. X'inhuma l-obbligi għall-fornituri tas-sistemi tal-AI b'riskju kbir? Qabel ma jqiegħdu sistema tal-AI b'riskju kbir fis-suq tal-UE jew qabel ma jdaħħluha fis-servizz, il-fornituri jridu jagħmlulha valutazzjoni tal-konformità. Matulha jkunu jistgħu juru li s-sistema tagħhom tikkonforma mar-rekwiżiti obbligatorji għal AI affidabbli (eż. il-kwalità tad-data, id-dokumentazzjoni u t-traċċabbiltà, it-trasparenza, is-sorveljanza umana, l-eżattezza u r-robustezza). Jekk is-sistema nnifisha jew l-iskop tagħha jitbiddlu sostanzjalment, il-valutazzjoni tkun trid terġa' ssir. Għal ċerti sistemi tal-AI, f'dan il-proċess irid jiġi involut korp notifikat indipendenti. Is-sistemi tal-AI li jkunu komponenti tas-sikurezza ta' prodotti koperti minn leġiżlazzjoni settorjali tal-Unjoni dejjem se jitqiesu li għandhom riskju kbir meta jkunu soġġetti għal valutazzjoni tal-konformità minn parti terza skont dik il-leġiżlazzjoni settorjali. Barra minn hekk, is-sistemi tal-identifikazzjoni bijometrika, dejjem ikollhom bżonn valutazzjoni tal-konformità minn parti terza. Il-fornituri tas-sistemi tal-AI b'riskju kbir se jkollhom jimplimentaw ukoll sistemi ta' kwalità u ta' ġestjoni tar-riskju biex jiżguraw il-konformità tagħhom mar-rekwiżiti l-ġodda u jnaqqsu kemm jista' jkun ir-riskji lill-utenti u lill-persuni affettwati, anki wara li l-prodott ikun tqiegħed fis-suq. L-awtoritajiet tas-sorveljanza tas-suq se jappoġġaw il-monitoraġġ ta' wara t-tqegħid fis-suq permezz ta' awditi u billi joffru l-possibbiltà lill-fornituri li jirrappurtaw dwar inċidenti serji jew ksur tal-obbligi tad-drittijiet fundamentali li jkunu saru jafu bihom. Kif se tiġi infurzata l-konformità? L-Istati Membri jaqdu rwol ewlieni fl-applikazzjoni u fl-infurzar ta' dan ir-Regolament. F'dan ir-rigward, kull Stat Membru jrid jaħtar awtorità nazzjonali kompetenti waħda jew aktar biex jissorveljaw l-applikazzjoni u l-implimentazzjoni, u biex iwettqu attivitajiet ta' sorveljanza tas-suq. Biex tiżdied l-effiċjenza u jitwaqqaf punt ta' kuntatt uffiċjali mal-pubbliku u ma' kontropartijiet oħra, kull Stat Membru jrid jaħtar awtorità superviżorja nazzjonali waħda, li se tirrappreżenta wkoll lill-pajjiż fil-Bord Ewropew tal-Intelliġenza Artifiċjali. X'inhuma l-penali għal ksur tar-regoli? * X'inhu l-Bord Ewropew tal-Intelliġenza Artifiċjali? Il-Bord Ewropew tal-Intelliġenza Artifiċjali jinkludi rappreżentanti ta' livell għoli tal-awtoritajiet superviżorji nazzjonali kompetenti, tal-Kontrollur Ewropew għall-Protezzjoni tad-Data, u tal-Kummissjoni. Ir-rwol tiegħu se jkun li jiffaċilita implimentazzjoni bla xkiel, effettiva u armonizzata tar-Regolament il-ġdid dwar l-AI. Il-Bord se joħroġ rakkomandazzjonijiet u opinjonijiet lill-Kummissjoni dwar is-sistemi tal-AI b'riskju kbir u dwar aspetti oħra rilevanti għall-implimentazzjoni effettiva u uniformi tar-regoli l-ġodda. Se jgħin ukoll fil-ħolqien tal-għarfien espert u jaġixxi bħala ċentru ta' kompetenza li l-awtoritajiet nazzjonali jistgħu jikkonsultaw. Fl-aħħar nett, se jappoġġa wkoll attivitajiet tal-istandardizzazzjoni f'dan il-qasam. Ir-regoli kif jipproteġu d-drittijiet fundamentali? Diġà hemm fis-seħħ protezzjoni soda tad-drittijiet fundamentali u tan-nondiskriminazzjoni fil-livell tal-UE u tal-Istati Membri, iżda l-kumplessità u l-opaċità ta' ċerti applikazzjonijiet tal-AI (“il-kaxxi suwed”) joħolqu problema. Approċċ għall-AI li jpoġġi l-bniedem fiċ-ċentru hu wieħed li jiżgura li l-applikazzjonijiet tal-AI ikunu konformi mal-leġiżlazzjoni dwar id-drittijiet fundamentali. Ir-rekwiżiti ta' akkontabbiltà u ta' trasparenza għall-użu tas-sistemi tal-AI b'riskju kbir, flimkien ma' titjib fil-kapaċitajiet tal-infurzar, se jiżguraw li l-konformità legali tiġi kkunsidrata fl-istadju tal-iżvilupp. F'każ ta' ksur, dawk ir-rekwiżiti se jagħtu aċċess lill-awtoritajiet nazzjonali għall-informazzjoni meħtieġa biex jinvestigaw jekk l-użu tal-AI kienx konformi mal-liġi tal-UE. Dan ir-Regolament kif jindirizza l-preġudizzji abbażi tar-razza u tal-ġeneru fl-AI? * Is-sistema tal-konformità qabel u wara t-tqegħid fis-suq trid tiżgura li dawn is-sistemi jiġu monitorjati regolarment u r-riskji potenzjali jiġu indirizzati minnufih. X'inhuma l-kodiċijiet ta' kondotta volontarji? Il-fornituri tal-applikazzjonijiet li m'għandhomx riskju kbir jistgħu jiżguraw li s-sistema tal-AI tagħhom tkun affidabbli billi jiżviluppaw kodiċijiet ta' kondotta volontarji tagħhom stess jew billi jimxu ma' kodiċi ta' kondotta adottat minn assoċjazzjonijiet rappreżentattivi oħra. Dawn se japplikaw simultanjament mal-obbligi ta' trasparenza għal ċerti sistemi tal-AI. Il-Kummissjoni se tħeġġeġ lill-assoċjazzjonijiet tal-industrija u lil organizzazzjonijiet rappreżentattivi oħra biex jadottaw kodiċijiet ta' kondotta volontarji. L-importazzjonijiet tas-sistemi u tal-applikazzjonijiet tal-AI iridu jikkonformaw mal-qafas? Iva. L-importaturi tas-sistemi tal-AI iridu jiżguraw li l-fornitur barrani jkun diġà wettaq il-proċedura xierqa ta' valutazzjoni tal-konformità u jkollu d-dokumentazzjoni teknika li jeżiġi r-Regolament. Barra minn hekk, l-importaturi jridu jiżguraw li s-sistema tagħhom ikollha l-immarkar tal-konformità Ewropea CE, u d-dokumentazzjoni u l-istruzzjonijiet tal-użu meħtieġa. Ir-regoli l-ġodda kif jistgħu jappoġġaw l-innovazzjoni? Il-qafas regolatorju jista' jtejjeb l-użu tal-AI b'żewġ modi. Minn naħa, iż-żieda fil-fiduċja tal-utenti se żżid id-domanda għall-AI użata mill-kumpaniji u mill-awtoritajiet pubbliċi. U min-naħa l-oħra, b'aktar ċertezza legali u armonizzazzjoni tar-regoli, il-fornituri tal-AI jaċċessaw swieq akbar, bi prodotti li l-utenti u l-konsumaturi japprezzaw u jixtru. Ir-regoli se japplikaw biss meta jkun meħtieġ strettament u b'mod li jnaqqas il-piż kemm jista' jkun għall-operaturi ekonomiċi, bi struttura ta' governanza ħafifa. Barra minn hekk, ekosistema ta' eċċellenza, inkluż is-sandboxes regolatorji li jistabbilixxu ambjent ikkontrollat għall-ittestjar ta' teknoloġiji innovattivi għal żmien limitat, u li jipprovdu aċċess għal Ċentri ta' Innovazzjoni Diġitali u aċċess għal Faċilitajiet tal-Ittestjar u tal-Esperimentazzjoni, se jgħinu lill-kumpaniji innovattivi, lill-SMEs u lin-negozji ġodda biex jibqgħu jinnovaw bi qbil mar-regoli l-ġodda dwar l-AI u mal-liġijiet applikabbli l-oħra. Dawn, flimkien ma' miżuri oħra bħan-Networks addizzjoni ta' Ċentri ta' Eċċellenza fl-AI u s-Sħubijiet Pubbiċi Privati dwar l-Intelliġenza Artifiċjali, id-Data u r-Robotika se jgħinu biex jinħolqu l-kundizzjonijiet qafas meħtieġa għall-kumpanija biex jiżviluppaw u jużaw l-AI. X'inhi d-dimensjoni internazzjonali tal-approċċ tal-UE? Il-proposta għal qafas regolatorju u l-Pjan Ikkoordinat dwar l-AI huma parti mill-isforzi tal-Unjoni Ewropea biex tkun mexxej dinji fil-promozzjoni ta' AI affidabbli fil-livell internazzjonali. L-AI saret qasam ta' importanza strateġika f'salib it-toroq mal-ġeopolitika, l-interessi kummerċjali u t-tħassib dwar is-sigurtà. Il-pajjiżi madwar id-dinja qed jagħżlu li jużaw l-AI bħala mod kif juru x-xewqat tagħhom għal avvanz tekniku minħabba l-utilità u l-potenzjal tagħha. Ir-regolamentazzjoni dwar l-AI għadha fil-bidu tagħha u l-UE se tieħu azzjonijiet biex tistabbilixxi standards dinjin għall-AI b'kollaborazzjoni mill-qrib mas-sħab internazzjonali skont is-sistema multilaterali bbażata fuq ir-regoli u l-valuri li tiddefendi. L-UE beħsiebha ssaħħaħ is-sħubijiet, il-koalizzjonijiet u l-alleanzi mas-sħab tal-UE (eż. mal-Ġappun, mal-Istati Uniti jew mal-Indja) kif ukoll ma' organizzazzjoni multilaterali (eż. mal-OECD u mal-G20) u reġjonali (eż. il-Kunsill tal-Ewropa). X'hemm ġdid meta mqabbel mal-Pjan Ikkoordinat tal-2018? Il-Pjan Ikkoordinat tal-2018 stabbilixxa l-pedament għall-koordinazzjoni tal-politika dwar l-AI u ħeġġeġ lill-Istati Membri jiżviluppaw strateġiji nazzjonali. Iżda fil-frattemp, il-kuntest teknoloġiku, ekonomiku u ta' politika dwar l-AI evolva b'mod konsiderevoli. Għaldaqstant, biex tiżgura li jibqa' aġili u adattat għall-iskop tiegħu, il-Kummissjoni qed tippreżenta r-rieżami tal-2021 tal-Pjan Ikkoordinat. Biex jiżgura rabta aktar b'saħħitha mal-Patt Ekoloġiku Ewropew, mal-iżvilupp tas-swieq u bħala rispons għall-pandemija tal-coronavirus, il-pjan aġġornat isaħħaħ l-azzjonijiet proposti tiegħu fejn jidħlu l-ambjent u s-saħħa. X'inhu l-objettiv tal-Pjan Ikkoordinat? Il-Pjan Ikkoordinat jippreżenta sett konkret ta' azzjonijiet konġunti għall-Kummissjoni Ewropea u l-Istati Membri dwar kif tinħoloq tmexxija dinjija tal-UE f'AI affidabbli. L-azzjonijiet ewlenin proposti jirriflettu l-viżjoni li biex jirnexxew, il-Kummissjoni Ewropea flimkien mal-Istati Membri u l-atturi privati jeħtieġ: iħaffu l-investimenti fit-teknoloġiji tal-AI biex jixprunaw irkupru ekonomiku u soċjali reżiljenti, li jkun iffaċilitat bl-adozzjoni ta' soluzzjonijiet diġitali “ġodda”; jaġixxu fuq l-istrateġiji u l-programmi tal-AI billi jimplimentawhom għalkollox u fil-ħin ħalli jkun żgurat li l-UE tibbenefika bis-sħiħ mill-vantaġġi ta' min jadotta l-ewwel; u jallinjaw il-politika tal-AI biex tixxejjen il-frammentazzjoni u jiġu indirizzati l-isfidi dinjin. Kemm hemm Stati Membri li implimentaw strateġija nazzjonali dwar l-AI? B'kollox hemm 19-il Stat Membru (il-Bulgarija, Ċipru, iċ-Ċekja, id-Danimarka, l-Estonja, il-Finlandja, Franza, il-Ġermanja, l-Ungerija, il-Latvja, il-Litwanja, il-Lussemburgu, Malta, in-Netherlands, il-Portugall, is-Slovakkja, l-Iżvezja, u aktar riċenti Spanja u l-Polonja f'Diċembru 2020), flimkien man-Norveġja li adottaw strateġiji nazzjonali dwar l-AI. L-UE kif se tixpruna l-eċċellenza mil-laboratorju sas-suq? Il-Pjan Ikkoordinat rivedut jistabbilixxi l-viżjoni għal kofinanzjament tal-Faċilitajiet tal-Ittestjar u tal-Esperimentazzjoni (TEFs), li jistgħu jsiru riżorsa komuni u speċjalizzata ħafna fil-livell tal-UE li tħeġġeġ skjerament malajr u aktar użu tal-AI. Barra minn hekk, il-Kummissjoni qed tistabbilixxi wkoll network ta' Ċentri Ewropej ta' Innovazzjoni Diġitali (DIHs) bħala “one-stop shops” biex jgħinu lill-SMEs u l-amministrazzjonijiet pubbliċi jsiru aktar kompetittivi f'dan il-qasam. Is-Sħubija Pubblika Privata dwar l-AI, id-Data u r-Robotika tgħinna wkoll nikkonsolidaw l-isforzi tagħna biex nagħtu spinta lir-riżorsi biex b'hekk joħolqu u jwettqu aġenda strateġika għar-riċerka, għall-innovazzjoni u għall-iskjerament, u ekosistema tal-innovazzjoni dinamika tal-AI madwar l-UE kollha. Il-finanzjament disponibbli mill-Fond ta' Investiment dwar l-AI u l-Blockchain u l-Kunsill Ewropew tal-Innovazzjoni wera li kien suċċess u għandu jissaħħaħ, inkluż permezz ta' InvestEU u bl-implimentazzjoni tal-Faċilità għall-Irkupru u r-Reżiljenza mill-Istati Membri. L-UE kif se tibni tmexxija strateġika f'setturi b'impatt kbir? Biex ikun allinjat mal-iżviluppi tas-suq u mal-azzjonijiet li qed jieħdu l-Istati Membri, u jsaħħaħ il-pożizzjoni tal-UE fix-xena dinjija, il-Pjan Ikkoordinat jippreżenta seba' oqsma ta' azzjoni settorjali ġodda. L-azzjonijiet konġunti dwar l-ambjent u s-saħħa huma meħtieġa biex jimmobilizzaw ir-riżorsi ħalli jintlaħqu l-objettivi tal-Patt Ekoloġiku Ewropew u jiġi implimentat b'mod effettiv ir-rispons għall-pandemija tal-coronavirus. Il-Kummissjoni tipproponi u tappella wkoll għal azzjonijiet konkreti bl-appoġġ ta' strumenti tal-finanzjament dwar il-koordinazzjoni u l-ġbir tar-riżorsi f'ħames oqsma oħra: is-settur pubbliku, ir-robotika, il-mobbiltà, l-affarijiet interni u l-agrikoltura. L-Istati Membri kif se jinvestu fl-AI? Komponent vitali u kritiku tal-istrateġija tal-Kummissjoni dwar l-AI hu li jiġu massimizzati r-riżorsi u kkoordinati l-investimenti. Permezz tal-programm Ewropa Diġitali, l-ewwel strument finanzjarju tal-UE ffoka fuq it-teknoloġija diġitali, u l-programm Orizzont Ewropa, il-Kummissjoni qed tippjana li tinvesti €1 biljun kull sena fl-AI. L-għan hu li jiġu mobilizzati investimenti addizzjonali mis-settur privat u mill-Istati Membri biex jintlaħaq volum ta' investiment annwali ta' €20 biljun tul dan id-deċennju. Il-Faċilità għall-Irkupru u r-Reżiljenza li għadha kif ġiet adottata – l-akbar pakkett ta' stimolu li qatt ġie ffinanzjat mill-baġit tal-UE – talloka €134 biljun għall-qasam diġitali. Din se twassal għal bidla radikali li tippermetti lill-Ewropa żżid l-ambizzjonijiet tagħha u ssir mexxej dinji fl-iżvilupp ta' AI affidabbli mill-aktar avvanzata. Is-soluzzjonijiet tal-AI iffinanzjati mill-UE, kif se jgħinu biex jintlaħqu l-objettivi tal-Patt Ekoloġiku? Il-Kummissjoni se tibqa' tixpruna r-riċerka f'dan il-qasam billi tikkontribwixxi għal AI sostenibbli (eż. bl-iżvilupp ta' mudelli tal-AI li jużaw inqas data u li jikkunsmaw inqas enerġija). Qed isiru wkoll sejħiet speċifiċi għal proposti permezz ta' Orizzont Ewropa dwar l-AI, id-Data u r-Robotika li jservu l-Patt Ekoloġiku, u għal AI aktar ekoloġika. Kif tħabbar fl-istrateġija tad-data tal-UE, il-programm Ewropa Diġitali se jippermetti lill-Kummissjoni tinvesti f'AI li hi favur l-ambjent billi tistabbilixxi spazji tad-data li jkopru oqsma bħall-ambjent, l-enerġija u l-agrikoltura ħalli tiżgura d-disponibbiltà ta' aktar data biex tintuża fl-ekonomija u għas-soċjetà. Barra minn hekk, il-Kummissjoni se tinvesti f'Faċilitajiet tal-Ittestjar u tal-Esperimentazzjoni b'fokus speċifiku fuq l-ambjent u l-klima (eż. l-agrikoltura, il-manifattura, u l-bliet u l-komunitajiet intelliġenti) biex dawn jikkontribwixxu għall-ambjent u għall-klima permezz tad-dimensjoni ekoloġika tagħhom. Il-Faċilità għall-Irkupru u r-Reżiljenza toffri opportunità unika għal azzjonijiet nazzjonali li jappoġġaw it-tranżizzjonijiet diġitali (inkluż l-AI) u ekoloġiċi. Ir-Regolament dwar il-Makkinarju kif inhu relatat mal-AI? Ir-Regolament dwar il-Makkinarju jiżgura li l-ġenerazzjoni l-ġdida tal-prodotti tal-makkinarju tiggarantixxi s-sikurezza lill-utenti u lill-konsumaturi, u tħeġġeġ l-innovazzjoni. Il-prodotti tal-makkinarju jkopru firxa estensiva ta' prodotti tal-konsumaturi u professjonali, mir-robots (robots tat-tindif, robots tal-kura personali, robots kollaborattivi, robots industrijali) sa magni tal-qtugħ tal-ħaxix, printers 3D, magni tal-kostruzzjoni, u linji tal-produzzjoni industrijali. Kif jaqbel mal-qafas regolatorju dwar l-AI? Dawn jikkumplimentaw lil xulxin. Ir-Regolament dwar l-AI se jindirizza r-riskji tas-sikurezza tas-sistemi tal-AI u jiżgura li l-makkinarju jkollu l-funzjonijiet tas-sikurezza, filwaqt li r-Regolament dwar il-Makkinarju se jiżgura, meta applikabbli, l-integrazzjoni sikura tas-sistema tal-AI fil-makkinarju ġenerali ħalli ma tiġix kompromessa s-sikurezza tal-makkinarju kollu kemm hu. Ir-Regolament il-ġdid kif se jiżgura livell għoli ta' sikurezza? Ir-Regolament dwar il-Makkinarju se jadatta ċerti dispożizzjonijiet fil-kamp ta' applikazzjoni, fid-definizzjonijiet u fir-rekwiżiti tas-sikurezza biex iġib aktar ċarezza legali u jinkludi l-karatteristiċi l-ġodda tal-prodotti tal-makkinarju. Barra minn hekk, iddaħħlu xi elementi oħra biex jiżguraw livell għoli ta' sikurezza billi jistabbilixxu regoli ta' klassifikazzjoni għall-makkinarju b'riskju kbir u valutazzjoni tal-konformità għall-prodotti tal-makkinarju li jkunu ġew modifikati b'mod sostanzjali. X'inhuma l-benefiċċji għan-negozji, b'mod partikolari għall-SMEs? In-negozji se jkollhom bżonn jagħmlu biss valutazzjoni tal-konformità waħda għaż-żewġ Regolamenti (dwar l-AI u dwar il-Makkinarju). Il-leġiżlazzjoni l-ġdida se tnaqqas il-piż amministrattiv u finanzjarju lill-manifatturi billi tippermetti formati diġitali għall-istruzzjonijiet u d-dikjarazzjoni tal-konformità, u billi titlob adattament tat-tariffi għall-SMEs meta jkun hemm bżonn xi parti terza għall-valutazzjoni tal-konformità tal-makkinarju. Il-Parlament Ewropew u l-Istati Membri jeħtieġ jadottaw il-proposti tal-Kummissjoni dwar approċċ Ewropew għall-Intelliġenza Artifiċjali u dwar il-Prodotti tal-Makkinarju fil-proċedura leġiżlattiva ordinarja. Ladarba jiġu adottati, ir-Regolamenti finali se japplikaw direttament fl-UE kollha. Fl-istess waqt, il-Kummissjoni se tibqa' tikkollabora mal-Istati Membri biex timplimenta l-azzjonijiet imħabbra fil-Pjan Ikkoordinat. *Aġġornata nhar is-26/04/2021 fis-14:00